ועדת החינוך והתרבות, כנסת 15, פרוטוקול מספר 271, 2001-05-14 09:30

זבולון אורלב: בוקר טוב.

זבולון אורלב: אני מקדם בברכה את שרת החינוך, הגברת לימור לבנת, ואת סגן שר החינוך, משולם נהרי, שניהם בוגרי הוועדה.

זבולון אורלב: זאת השתתפות ראשונה של שרת החינוך בוועדה, ואנחנו ביקשנו שהדיון הראשון של ועדת החינוך עם השרה יוקדש לכך שהשרה תוכל לפרוש בפנינו את עיקרי מדיניותה החדשה, ואני מאוד שמח שהיא נענתה לכך.

זבולון אורלב: יחד עם השרה אני מקדם בברכה את מנכ"לית המשרד ומאחל לה הצלחה.

זבולון אורלב: נמצא אתנו גם פרופסור יעקב כץ, שנבחר בשבוע שעבר פה אחד על-ידי ועדת המכרזים ליושב-ראש המזכירות הפדגוגית של המשרד.

זבולון אורלב: אנחנו מקדמים בברכה גם את כל יתר חברי ההנהלה של המשרד ואת עובדי המשרד שנמצאים כאן, החדשים והוותיקים.

זבולון אורלב: שרת החינוך והתרבות, בבקשה.

לימור לבנת: אני שמחה להיות כאן בוועדה.

לימור לבנת: חדר הוועדה מוכר לי היטב מזה עשר שנים, כאן התחלתי את פעילותי הפרלמנטרית כחברה מאוד פעילה בוועדת החינוך, כשאברום בורג, יושב-ראש הכנסת היום, היה היושב-ראש שלה.

לימור לבנת: מכוח זה אני מכירה את הנושאים.

לימור לבנת: כפי שראיתם בעיתונים, התבטאתי בעבר בנושאים שונים, ואני מבקשת לתת דגשים נוספים לדברים שאמרתי, אבל שתפסו פחות כותרות.

לימור לבנת: ראשית אני מאמינה שבית הספר צריך לחנך לערכים, מעבר להיותו המקום שבו ילדים ובני-נוער קונים ידע והשכלה.

לימור לבנת: אני יודעת שהיום, בעידן של הגלובליזציה, שנהוג לחשוב שבעולם כולו יש רק צד אחד ואמצעי התקשורת המודרניים מחברים את קצווי העולם עם קצווי העולם, לרבות טלפונים לווייניים באמצע הג'ונגל, יש מי שחושבים שהמשמעות של זה צריכה להיות, שאנחנו כמדינה, אנחנו כעם, לא צריכים בכלל להיות עם ערכים לאומיים שלנו, אלא יותר להיות חלק מתוך הכפר הגלובלי, מתוך העולם הערכי, ההומניסטי, הדמוקרטי של רוב מדינות העולם.

לימור לבנת: אני חושבת אחרת.

לימור לבנת: אני חושבת שאין כל סתירה, אלא אדרבה, יש שילוב ויש קואורדינציה בין שני העניינים.

לימור לבנת: אנחנו צריכים לפתח את שני הדברים, הן את הנושאים הטכנולוגיים - את הקדמה, את המדע, את המתמטיקה, את השפות, את כל אותם הנושאים שבהם אנחנו חלק מהעולם, ובחלקם אנחנו גם מובילים בעולם ואנחנו מאוד גאים בכך, ואנחנו רוצים להמשיך ולהיות אור לגויים גם בעניינים האלה – והן את החלק של השורשים שלנו, התרבות, הבסיס היהודי, הדתי, הלאומי, הציוני, שבגינו אנחנו נמצאים פה.

משה גפני: אל תגידי "הדתי", תשאירי לנו משהו.

לימור לבנת: אני מדברת ועוסקת בדיוק באותם נושאים, שלשמחתי היום, כמו בעבר, הם קונסנסוס מאוד רחב.

לימור לבנת: אלה שתוקפים הם אלה שנמצאים בשוליים הפוליטיים והחברתיים במדינה.

לימור לבנת: אני מרגישה מאוד נוח עם הדברים הללו, לכן אני מודה על הפניית תשומת לבי.

לימור לבנת: כפי שאמרתי, אני רואה חשיבות גדולה מאוד בחינוך הטכנולוגי, אבל אני חושבת שצריך להמשיך וללמוד ולהדגיש ולהכיר ולהוקיר את הערכים הבסיסיים שלנו.

לימור לבנת: לפני שבועיים הייתי בארצות-הברית ונפגשתי שם עם רעייתו של סגן נשיא ארצות-הברית, דיק צ'ייני.

לימור לבנת: שמה לין צ'ייני והיא עוסקת בחינוך ובמחקרים.

לימור לבנת: היא פרסמה ספר שבטעות לא הבאתי אותו אתי, אשמח להביא לכם אותו.

לימור לבנת: הספר הזה עוסק בפוסט-מודרניזם.

לימור לבנת: קראתי חלקים מתוכו, ונראה כאילו הוא עוסק בפוסט-ציונות, אבל במונחים האמריקניים שלו.

לימור לבנת: היא תוקפת דילמה מאוד קשה, שגם בארצות-הברית מתמודדים אתה, ומתברר שגם במקומות אחרים בעולם, של הפוסט-איזם, אותו ניסיון למחוק את כל מה שנמצא בשורשים שלנו ולשכתב מחדש את ההיסטוריה ולייתר את הערכים הלאומיים של כל לאום וכל מדינה בפני עצמה.

לימור לבנת: אני מאמינה שעם שלא זוכר את ההיסטוריה שלו ואת העבר שלו – אין לו גם עתיד.

לימור לבנת: כדי שאנחנו וילדינו וילדי ילדינו יידעו תמיד מדוע אנחנו בכלל במדינה הזאת, שלפעמים לא קל לחיות בה, כדי שנזכור את הדברים הללו ונוכל להנחיל את זה גם לילדינו, מה ההבדל בין לגור כאן או לגור בלוס-אנג'לס, אנחנו צריכים להמשיך את הנושא הזה ולהזכיר ולהכיר אותו.

לימור לבנת: אז תוקפים אותי, ואני לא נבהלת מזה.

לימור לבנת: מצד שני, קיבלתי תמיכה אדירה מהציבור במכתבים ובטלפונים, ואנשים אומרים: סוף-סוף.

לימור לבנת: הרי איש אינו חושד בי שאני רוצה איזושהי כפייה דתית או החזרה בתשובה.

לימור לבנת: אני לא אציג היום את כל התוכניות שאנחנו מתכוונים להמשיך.

לימור לבנת: צריך לזכור שאנחנו פחות מחודשיים בתפקיד, וחלק מהדברים יבואו במהלך התקופה הקרובה.

לימור לבנת: אציין כמה נקודות.

לימור לבנת: אגב, אנחנו נקפיד מאוד על מדיניות של שקיפות מלאה, אין לנו כוונה להסתיר דבר.

לימור לבנת: מנכ"לית המשרד תציג את הנושאים השונים, לרבות היישום של דוח שנהר, שיושב-ראש הוועדה היה חבר בוועדה.

לימור לבנת: הוועדה הזאת עשתה עבודה מאוד חשובה, אלא שהיישום שלה בשנים שלאחר מכן היה מועט מדי, הוא היה יישום חלקי בלבד ואנחנו סבורים שצריך ליישם את הדברים.

לימור לבנת: כשנכנסתי למשרד מצאתי דבר שהזדעזעתי ממנו מאוד, הוא פוגע בכל ילדי ישראל.

לימור לבנת: התקציב שירשנו מהממשלה הקודמת הוא תקציב שבו היה קיצוץ מובנה של 20,000 שעות שבועיות וקיצוץ בחינוך הטכנולוגי.

זבולון אורלב: המשרד התנדב לעשות קיצוץ.

לימור לבנת: נכון, המשרד התנדב לעשות קיצוץ, משום שהשר הקודם, יוסי שריד, בנה תוכנית חומש למגזר הלא-יהודי, תוכנית חומש שנקפיד להמשיך אותה כפי שהיא, מבלי לפגוע בה כמלוא הנימה.

לימור לבנת: כדי להשיג את התקציבים הדרושים לתוכנית החומש היה צריך למצוא את התקציבים, ולכן הוחלט לקצץ 20,000 שעות שבועיות, שהיקפן התקציבי הוא כ-80 מיליון שקלים, ועוד קיצוץ בחינוך הטכנולוגי, שהיקפו הוא כ-110 מיליון שקלים, יחד הם 190 מיליון שקלים.

לימור לבנת: סכומים נוספים נלקחו מעוד כמה מקומות, אבל זה היה הקיצוץ המסיבי.

לימור לבנת: למעשה הקיצוץ בחינוך הטכנולוגי כמעט יכול היה לחסל את החינוך הטכנולוגי.

לימור לבנת: זאת החלטה אומללה, שיכולה היתה לפגוע לרוחב כל המערכת, בכל התלמידים.

לימור לבנת: יש 20,000 כיתות בבתי-ספר יסודיים ברחבי הארץ.

לימור לבנת: אם יש 34 שעות שבועיות, קיצוץ של שעה משמעו היה שעוברים ל-33 שעות שבועיות.

לימור לבנת: אילו היו מחילים את זה על כלל בתי-הספר היסודיים, זה היה מתפזר על כל המערכת, אבל קיצוץ של שעה שבועית אחת בכל כיתה של בית-ספר יסודי?

לימור לבנת: דבר ראשון שביקשתי לעשות כשנכנסתי לתפקידי הוא לנסות ולמנוע את הקיצוץ.

לימור לבנת: זה לא פשוט, כי לא רציתי לפגוע בתוכנית החומש לערבים, שלשם כך נלקח הכסף, וגם לא בצרכים חיוניים אחרים של ילדי ישראל.

לימור לבנת: הרי הדבר הקל ביותר הוא להגיד, שאם לא יתנו לנו את 20,000 השעות בחזרה, נקצץ במסלולים המיוחדים לבגרות בירוחם ובדימונה.

לימור לבנת: אני סבורה שאסור לפגוע בשום צורך חיוני, ולכן הוחלט על התייעלות פנימית, גם תקציבית אבל גם בתקציב השעות, ונמצאו הדרכים להחזיר את 20,000 השעות הללו ולהחזיר חלק מהקיצוץ בחינוך הטכנולוגי.

לימור לבנת: בחינוך הטכנולוגי מדובר בהחזרה של כ-55 מיליון שקלים מתוך 110 מיליון השקלים.

לימור לבנת: במקביל הגשתי תביעה לראש-הממשלה ולאוצר, לבטל את החלטת הממשלה שביטלה את כיתות י"ג-י"ד ולהחזיר חלק מאותם נושאים שהם בגדר החלטות ממשלה, ולהוסיף לזה את תקציב משרד החינוך.

לימור לבנת: נכון לעכשיו עדיין אין לי תשובה חיובית, ואני מניחה שבעתיד נצטרך את הוועדה הזאת גם במאבקים הללו.

לימור לבנת: אני מדברת כרגע על החלטות ממשלה ועל התחייבויות שלטוניות שהיו, שבגינם אנחנו דורשים להוסיף תוספת תקציבית.

לימור לבנת: את 20,000 השעות הללו החלטנו לצבוע בחלוקה הבאה: 6,000 שעות מתוך 20,000 השעות שמוחזרות למערכת יינתנו כשעות לצורך שעת מורשת.

לימור לבנת: הנושא של מורשת, בעקבות המלצות שנהר, יתחיל השנה רק בחטיבות הביניים, משום שנהפוך את זה למהלך תלת-שלבי, תוך שלוש שנים יושלם המהלך הזה.

לימור לבנת: ההתחלה תהיה באמצעות תוכניות בר-מצווה, בת-מצווה, היכרות עם נושאים יהודיים וגם עם מנהיגים ציוניים, כמו אחד-העם, הרצל וכיוצא בזה.

לימור לבנת: מדובר כאן על תוכניות קיימות, שיופעלו בשלוש הכיתות של חטיבות הביניים.

לימור לבנת: מעבר לכך יוקצו 4,000 שעות מתוך 20,000 השעות לחינוך המיוחד במגזר הערבי.

לימור לבנת: עוד 6,000 שעות יוקצו לחינוך לכישורי חיים.

לימור לבנת: תוכנית כישורי חיים היא תוכנית שקיימת במערכת, והיא עוסקת בנושאים של עמידה במצבי לחץ, סובלנות ומיומנויות חיים.

זבולון אורלב: זה התחיל בזמנו מהעניין של זהירות בדרכים.

לימור לבנת: 20,000 השעות הן לא רק עניין של כסף, אלא גם של התייעלות.

לימור לבנת: בתוך המערכת מצאנו 24 שעות לכלל המערכת שמוקדשות לעניין הבריאות.

לימור לבנת: זה נושא חשוב, אבל לא ברור לי מה מיליון ו-890 אלף תלמידים יכולים לעשות עם 24 שעות.

לימור לבנת: כאלה זנבות יש כל מיני.

יהודית נאות: ל-20,000 שעות צריך למצוא הרבה זנבות.

לימור לבנת: נמצאו לא מעט כאלה.

לימור לבנת: לא אמרתי שהכל נלקח משם, אמרתי שחלק מזה הוא התייעלות.

לימור לבנת: צריך לזכור, שכאשר מדובר ב-20,000 שעות שבועיות, אז בשנת התקציב 2001 מדובר רק ב-7,000 שעות, משום ש-20,000 השעות השבועיות מתפזרות על-פני תשס"ב מה-1 בספטמבר 2001 עד 31 באוגוסט 2002.

לימור לבנת: לכן ממילא לא היה צריך לשנת התקציב הזאת לתקן את מלוא התקציב לתקן ולממן את מלוא השעות, ולכן היה קל יותר יחסית לעשות את זה מתקציב השנה הבאה.

לימור לבנת: יש תוכנית שהיא פרויקט מיוחד נגד אלימות, והוא יוצג בתקופה הקרובה ונשמח להציג אותו גם בפני הוועדה.

לימור לבנת: הוא יופעל החל משנת הלימודים תשס"ב ויהיה חלק מאותן 6,000 שעות.

לימור לבנת: גם זה בתוכנית שתהיה תלת שנתית.

לימור לבנת: יש 4,000 שעות נוספות שנותרו מ-20,000 השעות, והן יוקדשו לדבר נחוץ ביותר, שלא היה קודם במערכת.

לימור לבנת: מדובר ביועצים וביועצות לבתי-ספר יסודיים.

לימור לבנת: זה נכנס השנה ל-250 בתי-ספר יסודיים בשעות צבועות.

לימור לבנת: כל 20,000 השעות הן צבועות, כך שאי-אפשר יהיה לקחת אותן לצרכים אחרים.

לימור לבנת: היועצות נועדו להתמודדויות לא רק עם הילדים שזקוקים לזה, אלא גם למצבים של אלימות ושל שימוש בסמים.

לימור לבנת: כל יועצת כזאת מחויבת גם בשמונה שעות הוראה בכיתה, שגם אותן היא תנצל לצרכים האלה, שיתגברו את המערכת במאבק שכולנו חושבים שהוא מאוד חשוב.

לימור לבנת: נושא הדמוקרטיה, נושא הסובלנות, נושא האזרחות יישאר ואף יתוגבר.

לימור לבנת: אנחנו רוצים להגיע באזרחות לבגרות של חמש יחידות, בשעה שמה שיש היום זו רק יחידה אחת.

לימור לבנת: בעניין צמצום הפערים, בוודאי ששוויון הזדמנויות בחברה הוא ערך חשוב ביותר בעינינו.

לימור לבנת: הקדשתי את הפתיחה שלי לנושאים של מדיניות, שיכולה להיות שנויה במחלוקת, למרות שנראה לי שרוב הציבור מזדהה אתה במלואה.

לימור לבנת: מנכ"לית המשרד תציג גם את הנושאים האחרים.

לימור לבנת: חלק מהפעולה שלנו יהיה גם שוויון הזדמנויות בין המינים, ואנחנו כבר מתחילים לבצע אותו.

לימור לבנת: יש גם הנושא של המורים וכוח ההוראה, שהמנכ"לית תתייחס אליו.

לימור לבנת: בתחום הכלכלה אני מאמינה מאוד בהפרטה, בכוחות שוק ובתחרות חופשית.

לימור לבנת: זאת תפיסת עולמי הכלכלית.

לימור לבנת: תפיסת עולמי החברתית שונה מזאת, כי אני סבורה שבחינוך אי-אפשר לסמוך על כוחות שוק, אי-אפשר להפריט הכל.

לימור לבנת: אני עושה את ההבחנה הזאת, משום שצריך לעשות אותה.

לימור לבנת: צריך להבין ולדעת, שהנושאים החברתיים דורשים שוויון הזדמנויות.

לימור לבנת: אנחנו נפעל השנה למסד מפגש שבועי של מנהל או מנהלת בית הספר עם צוות המורים והתלמידים בבתי הספר היסודיים, שבו יועלה נושא ערכי עדכני שעומד בבסיס אירועי השבוע.

לימור לבנת: המפגש השבועי הזה יאפשר להעלות נושאים אקטואליים, נושאים חברתיים ונושאים ערכיים.

לימור לבנת: המפגשים השבועיים הללו יסתיימו בשירת "התקווה", והם יבטיחו שההמנון יהיה שגור בקרב התלמידים.

זבולון אורלב: האם זה יהיה מפגש בוקר?

לימור לבנת: אנחנו לא קובעים את המתכונת המדויקת, בתי הספר יעשו את זה על-פי דרכם.

לימור לבנת: זה לא בהכרח צריך להיות דווקא במתכונת כזאת או אחרת.

לימור לבנת: בנוסף, בחטיבות הביניים ובבתי הספר העל-יסודיים נמליץ לקיים מפגשי פרלמנט של נוער, שהם יעלו לדיון דילמות ערכיות, שקשורות באקטואליה ובאירועי השבוע והם יוכלו להביע את דעותיהם, תוך לימוד הדדי להקשבה, להרצאה, להצגת נושאים, לוויכוח בצורה תרבותית.

יהודית נאות: זה נעשה ביחידה לדמוקרטיה בעבר.

לימור לבנת: מראש אמרתי, שאנחנו לא חושבים שכל מה שנעשה בעבר הוא לא טוב.

לימור לבנת: אדרבה, אני סבורה שגם דוח שנהר, גם דוח קרמניצר וגם דוח וילנאי בנושא מניעת האלימות הם דוחות חשובים שצריך ליישם אותם, ולזה אנחנו נפעל, כדי ליישם את שלושתם בתוך המערכת.

לימור לבנת: לא טענתי שהמצאנו את הגלגל בעניין הזה, אבל אנחנו נדגיש נושאים שלצערי לא באו לידי ביטוי מספיק, ואנחנו סבורים שצריך להדגיש אותם בבית הספר כמחנך, ולא רק כגורם שמקנה השכלה, ידע ואינפורמציה.

לימור לבנת: לצורך זה אנחנו צריכים לעשות את כל התוכניות הללו, שהן תוכניות טובות.

לימור לבנת: אני לא יכולה להתאפק מלומר, ששמחתי הבוקר לשמוע את יוסי שריד כשהוא תוקף אותי ואחר-כך אומר לאריה גולן, ואני מצטטת: "אני אתן לך גם סקופ.

לימור לבנת: התוכנית הזאת 'מורשת' הוכנה בזמני וביוזמתי.

לימור לבנת: אתה הרי לא מתאר לעצמך שתוכנית הוכנה בחודשיים.

לימור לבנת: לימודי מורשת הם בהחלט לימודים ראויים, אני לגמרי בעד".

לימור לבנת: אם כך, כיוונתי לדעת גדולים.

לימור לבנת: אם נפלה לידי הזכות ליישם תוכנית שהכין יוסי שריד, אני רואה בזה זכות גדולה לעצמי.

זבולון אורלב: חשבתי שהוא הכין את יום כפר קאסם, את מוחמד דרוויש.

לימור לבנת: התוכניות הללו תוכננו על-ידי ועדת שנהר, שהוקמה על-ידי זבולון המר זכרו לברכה.

לימור לבנת: הן אומצו על-ידי שר החינוך לשעבר, אמנון רובינשטיין, בשנת 1994.

לימור לבנת: במהלך השנים הוכנו תוכניות, יוסי שריד ביטל את היחידה לחינוך ערכי והקים יחידה שמטפלת ביישום ועדת שנהר.

לימור לבנת: אני למדה מהשרים הקודמים לי ואני לוקחת את הדברים הטובים שהם עשו, כולל תוכניות שהם טוענים שהם יזמו.

לימור לבנת: אם יוסי שריד הקים במשרד יחידה שעוסקת ביישום דוחות שנהר וקרמניצר, אנחנו משתמשים בתוכניות שהוכנו בזמנו.

לימור לבנת: מלכתחילה אמרתי שמדובר בתוכניות שהוכנו קודם וצריך ליישם אותן.

לימור לבנת: אם התגלגלה לידי הזכות ליישם תוכניות של יוסי שריד, קטונתי, אני שמחה מאוד.

זבולון אורלב: בעיתון "הארץ" היתה לו תגובה אחרת.

זבולון אורלב: הוא אמר: "אם הם לימודי מורשת ברוח חופשית, חילונית, הומניסטית ופלורליסטית הם לימודים ראויים".

זבולון אורלב: כלומר אם זאת שטיפת מוח בכיוון הזה, זה בסדר.

זבולון אורלב: אבל אם התוכנית של לבנת נועדה לשטיפת מוח של לאומנות, אז התוכנית פסולה.

4400: חשבנו להכין תוכנית שתתפרס על פני שלוש שנים, משום הבעיות התקציביות העומדות בפנינו וחוסר היכולת ליישם הכל תוך שנה.

4400: התוכנית נוגעת לשלושת הנדבכים של מערכת החינוך, שהם התלמידים, תוכניות הלימודים והמורים, שהם הנדבך המחבר בין התלמידים לתוכניות הלימודים.

4400: חשבנו שראוי שניישם תוכניות בשלושת הנדבכים הללו, על-מנת שבצורה קוהרנטית נצליח להגיע להשגת יעדים ולתשומות אפקטיביות.

4400: השקף הראשון יאפשר לכם להתרשם מהיקף המספרים שבהם אנחנו מטפלים.

4400: אנחנו מדברים על 1,890,000 תלמידים במערכת, שכולם נמצאים ב-3,450 בתי-ספר, מפוזרים ב-268 רשויות.

4400: לרשותנו עומדים 116,000 עובדי הוראה.

4400: התקציב העומד לרשותנו הוא בהיקף של 23 מיליארד שקלים, וזה כמובן כולל את תקציב הפיתוח.

4400: שלושת הדגלים שאנחנו רוצים להניף באים בהקבלה לשלושת הנדבכים של מערכת החינוך.

4400: בהקשר הזה אנחנו רוצים לפעול למתן שוויון הזדמנויות לכל תלמידה ותלמיד בישראל, והדרך שלנו לפעול למתן שוויון היא על-ידי צמצום פערים, ובהמשך אפרט כיצד נצמצם פערים.

4400: הדגל השני הוא טיפוח ערכי חברה יהודית-ציונית, דמוקרטית והומניסטית, והפירוט כיצד נעשה זאת יימסר בהמשך דבריי.

4400: הדגל השלישי מתייחס למורים, שהם הכוח המחבר ואנחנו אמורים לעשות כל מאמץ על-מנת לשפר את רמתם המקצועית.

4400: בעניין הדגל הראשון, צמצום פערים, יש לכם תמונה מאוד כוללת באילו מקומות נפעל על-מנת לצמצם פערים, כדי להגיע ליותר שוויון הזדמנויות בחברה.

4400: היום נמצאים בפנימיות-יום שלנו 40,000 תלמידים בגיל גני-ילדים ובית-ספר יסודי, ואנחנו נוסיף עליהם במסגרת אילוצי התקציב המוגבלים שקיימים לרשותנו.

זבולון אורלב: לי היה זכור שמגדילים מ-24,000 תלמידים ל-42,000 תלמידים בתשס"ב.

4400: הגדילו ל-40,000 בתשס"א.

4400: מספטמבר נכניס 5,000 תלמידים נוספים.

4400: הם מקבלים בפנימיות שיעורי תגבור, חוגי העשרה וארוחת צוהריים.

4400: במקביל נפעל גם בחטיבות הגבוהות שלנו, בכיתות י"א-י"ב, וננקוט בפעולה שונה ממה שהיתה עד היום בהקשר של אחוז הזכאות לבגרות.

4400: עד היום 40% מתלמידינו בממוצע ארצי היו זכאים לבגרות, והמשמעות היא קשה.

4400: המשמעות היא, ש-60% מתלמידי ישראל אינם זכאים לבגרות, ובדרך הזאת אנחנו חוסמים את דרכם בפני התקדמות ברמות החברתיות השונות, ולכן אנחנו צריכים לעשות מעשה שונה.

4400: כל התשומות שנתנו עד היום בגין שיעורי תגבור והעשרות למיניהן הוכחו כמגרדים את הממוצע של 40%.

4400: השנה היתה ירידה, קטנה אמנם, באופן בלתי צפוי, באחוז הזכאים לבגרות, וחשבנו שצריך לעשות מעשה אחר לגמרי.

4400: ראינו לנגד עינינו שיש כשל מערכתי בזה שלא אפשרנו לתלמידים את ההזדמנות השנייה והשלישית בהיותם בתוך כתלי בית הספר להיבחן פעם נוספת ופעם שלישית, על-מנת לשפר את ציון הבגרות.

4400: לכן גם בעניין הזה נצא בתוכנית מאוד מפורטת, ובהזדמנות אחרת נשמח להציג אותה כאן.

4400: הרעיון מאחורי התוכנית הוא לאפשר מועדי חורף, שבהם תלמידים יוכלו להיבחן.

זבולון אורלב: יש הצעה לסדר בעניין הזה, ובדיון במליאה נדון בכל סוגיית בחינות הבגרות.

4400: צמצום מספר הנושרים.

4400: אגף שח"ר שלנו, שמטפל באוכלוסיות בשכונות ובעיירות פיתוח, ימשיך לתגבר את בתי הספר במקומות הללו, אבל יצבע יותר שעות לטובת מניעת הנשירה.

4400: אנחנו נתגמל בתי-ספר שיכשירו תלמידים ונעודד אותם להתמיד עם תלמידיהם בתוך כתלי בית הספר.

4400: את תוכנית החומש הזכירה השרה.

4400: אנחנו נמשיך בה, היא תוכנית טובה ונכונה ואני מקווה שהתפוקות תיראינה בזמן הקרוב.

4400: הדגל הנוסף הוא הדגל הערכי, ולפניכם מוצגים כמה נדבכים על-מנת ליישם את הקניית וטיפוח הערכים שלהם אנחנו מכוונים.

4400: נתחיל בשעה שבועית בכיתות ז', ח' ו-ט' בחטיבת הביניים.

4400: התוכנית היא תוכנית רב-שנתית.

זבולון אורלב: האם זאת תוכנית שהיא תוספת לשעות?

4400: כן.

4400: אם בממוצע תלמיד קיבל 34 שעות, בעקבות הקיצוץ המערכת היתה אמורה להיפגע כך שתלמיד יקבל 33 שעות.

4400: אנחנו מחזירים את השעה הזאת, אבל צובעים אותה לטובת לימודי מורשת.

זבולון אורלב: האם אפשר לומר, שבתשס"ב לעומת תשס"א ילמדו את אותו מספר שעות, אבל שעה אחת ילמדו מורשת על חשבון משהו אחר שכרגע אנחנו לא יודעים מהו?

4400: כן.

4400: בכל הבוכה

4400: לטריה הזאת של השעות אנחנו גרענו את השעות מספחים שהם לא פרויקטים גדולים שהיו במערכת או מקצוע מסוים, זאת אומרת זאת התייעלות פנימית שלנו על-מנת לא להסב נזק לכלל השעות במערכת.

4400: התוכנית הזאת היא תוכנית מגן הילדים ועד י"ב.

4400: היא תיושם כרגע בחטיבת הביניים, ובשנתיים הבאות נחיל אותה גם על גנים.

זבולון אורלב: האם התוכנית היא כתובה, יש משאבי למידה והשתלמויות?

4400: התוכנית כתובה.

4400: היינו מצומקים בשעות, ולו היינו בידינו השעות יכולנו להחיל אותה כבר מגן הילדים ועד י"ב.

4400: מדובר בתוכנית ספירלית, זאת אומרת אלה אותם נושאים, פחות או יותר, שחוזרים על עצמם אבל בהעמקה שונה, בהתאם לבשלות הגילאים.

4400: עם התקציב נתקדם ונחיל אותה על כל המערכת.

4400: נבנתה תוכנית לימודים לבגרות, ששמה בישראל הוא "ארץ ישראל וארכיאולוגיה".

4400: פרקי המבוא שלה, שנלמדים בכיתה י', נעים סביב נושא ירושלים.

4400: הנושא הזה יילמד בכל כיתות י', ובכיתות י"א-י"ב תהיה אפשרות בחירה לתלמיד האם הוא רוצה להמשיך ולהתמחות במקצוע או לא.

4400: כל כיתות י' ילמדו את המקצוע הזה, שמתמקד בירושלים, בנוסף לסיורי של"ח – שדה, לאום, חברה – שממילא קיימים בכיתות י'.

4400: הסיורים האלה ישולבו גם בירושלים.

זאב בוים: מה זה תוכנית ספירלית?

4400: זאת תוכנית שהנושאים שלה חוזרים על עצמם באופן סיבובי, אבל ברמות העמקה שונות בהתאם לבשלות גילאים.

לימור לבנת: זאת מלה אחרת במקום "הוליסטית".

4400: בהקשר של ערכי דמוקרטיה ואזרחות, נשמח ליישם את דוח קרמניצר.

4400: לכיתות ב', ג' ו-ד' יש תוכנית מולדת, חברה ואזרחות, שתקבל יתר תשומת לב החל מתשס"ב.

4400: זאת תוכנית שהיתה קיימת, אבל הדגשים חשובים כאן.

4400: לכיתות ח' יש ספר חדש, "מסע אל הדמוקרטיה", שגם הוא הוכן במסגרת המלצות דוח קרמניצר.

4400: לכיתות י', י"א ו-י"ב יש תוכנית שהומלצה במסגרת דוח קרמניצר, אבל הוכנה על ידינו, לפיה שיעורי אזרחות יילמדו ברמה של עד חמש יחידות לימוד, והיחידה השלישית תהיה מיזם שהמשמעות שלו היא עבודה אישית בקהילה.

4400: זה מאוד התחבר לחינוך לאזרחות טובה.

4400: הזכירה השרה את הנושא של שוויון הזדמנויות בין המינים, אז נאה דורש נאה מקיים.

4400: אנחנו לא רק מדברים על זה שאנחנו דורשים שוויון, אנחנו נוודא שכבר בגן הילדים הגננות תקבלנה הכשרה מתאימה ובמהלך הקיץ הן תעבורנה הכשרה.

4400: במקביל הן תשנינה את הסביבה החינוכית בגני הילדים.

4400: לדוגמה, אם יש לנו פינת הרופא, מדוע שלא תהיה פינת הרופאה?

4400: או לחילופין, אפשר להחליט שזאת תהיה פינת המרפאה.

4400: גם בספרי הלימוד ראינו נוסחים שמדגישים מאוד את המקצועות הנחשבים כמקצועות גבריים והמקצועות הפחות נחשבים כמקצועות נשיים.

4400: באיורים האלה נעשה רוויזיה שוויונית, על-מנת שמה שהילד רואה וקורא יהיה בהלימה.

4400: מסע שורשים לפולין הוא מסע מאוד חשוב שקיים במערכת.

4400: השרה הכריזה ביום השואה השנה, שהיא תכפיל את מספר המלגות הניתנות לתלמידים מעיירות פיתוח ומשכונות, על-מנת לעודד אותם לצאת לאותו מסע שורשים.

4400: בדרך-כלל מדובר באוכלוסיות ששורשיהן המשפחתיים הם לאו דווקא מאירופה ולא חוו את השואה.

זבולון אורלב: אני מבקש להעיר על כך שאתם לא מציינים כמויות.

4400: היו 400 מלגות בגובה של 400 דולר כל אחת, והשרה העלתה את המספר ל-800 מלגות.

4400: אגב, עלות הנסיעה היא כ-1,000 דולר.

4400: העלויות היקרות הן בעיקר סביב הטיסה עצמה, וכל עוד יהיה מונופול לשתי חברות, אלה יהיו המחירים.

זבולון אורלב: דוח מבקר המדינה עמד על העניין הזה, שתעריפי הטיסות הם בלתי מוסברים.

לימור לבנת: אנחנו מתכוונים לבדוק את הנושא הזה.

זבולון אורלב: אל-על משתמש במונופול שלו לרעת תלמידי ישראל, ואתם תקבלו גיבוי מלא מוועדת החינוך לשבור את המונופול.

זבולון אורלב: בעיני אם עוד תלמידים יוכלו לבקר בפולין במחיר מופחת זה יותר חשוב מאשר לשמור על המונופול של אל-על.

לימור לבנת: אתה צודק לחלוטין, אנחנו נבדוק את העניין ונביא את התוצאות בפני הוועדה.

קולט אביטל: מדוע הנסיעות הן רק לפולין?

4400: מה היה מצופה?

קולט אביטל: השואה לא היתה רק בפולין, היא היתה גם במקומות אחרים.

4400: נכון, אבל בעיקר שם נרצחו יהודים.

4400: יש מערכת ניתוב, שתבדוק את מצב האלימות בבתי הספר.

4400: יש לנו מדד שמשקף את כל צורות האלימות, גם המילולית וגם הפיסית, גם בין מורים לבין תלמידים וגם בין תלמידים לבין עצמם.

4400: בהתאם לזה בתי הספר יוכלו לפתח תוכנית לטיפול מונע.

4400: נרחיב את סמכויות המנהל על-מנת לאכוף משמעת וסדר ונכניס גם דבר שלא היה קיים עד היום, וזה יועצות לבתי הספר היסודיים.

4400: חבר הכנסת אורלב בוודאי יודע, שהרבה משעות החברה והחינוך מוקדשות פעמים רבות לבדיקת נוכחות תלמידים ולתגבור במקצוע הלימוד שהמחנך גם מלמד אותו ולא הספיק, ולאט-לאט חל פיחות בשעה הזאת ולא נעשו בה הדברים שלשמם היא קיימת.

4400: אנחנו נצבע את השעות הללו בנושאים ערכיים ונוודא, בשיטותינו שלנו, שהם אכן מיושמים.

4400: כמובן ניעזר בפיקוח על בית הספר, בתוכניות עבודה של בית הספר, ונוודא שאכן התכנים הללו ייושמו בתוך שעות החינוך על-ידי המחנכים בכיתות.

4400: נפעל לנושא מניעת סמים ואלכוהול, זה נושא שהוא קיים רבות במערכת, למניעת אלימות וכל רעה חולה אחרת שיהיה ראוי לדון בה.

4400: נשתמש באותה שעה גם לנושא של כישורי החיים.

4400: הדגל האחרון שאנחנו מניפים אותו הוא הדגל של המורים, שעל-פיהם יקום וייפול בית-ספר.

4400: חשוב מאוד שכוח ההוראה יהיה כוח הוראה איכותי מהמדרגה הראשונה, ואנחנו נעשה הכל על-מנת לשדרג אותם.

4400: בתיאום עם ארגוני המורים נסמן לעצמנו אילו קריטריונים יתנו למורה גמול, שבגינו כדאי יהיה לו להשתלם.

4400: אנחנו, למשל, רוצים מאוד להעלות לסדר היום את לקויות הלמידה.

4400: זה נושא מאוד כאוב ויש לנו יותר מ-10% מהתלמידים במערכת שלוקים בלקות כזאת או אחרת.

4400: התלמידים הללו לא מטופלים, משום שהמורים ברובם אינם יודעים להבחין בכלל בלקות והם חושבים שהתלמיד הוא היפר-אקטיבי, עצל, עם בעיות משמעת, ולא תמיד כך הם פני הדברים.

4400: לפעמים מאחורי ההתנהגות החריגה הזאת מסתתרת לקות שמפריעה לו להשתלב בשיעור בכיתה והוא מתחיל להוות בעיה ומטרד.

4400: אנחנו נעשה הכל על-מנת לאפשר למורים לאבחן, לאתר ולשלוח לטיפול את התלמידים הללו.

4400: נתגמל מורים שיתמקצעו במקצועות בעייתיים, כמו מתמטיקה ואנגלית, שם יש לנו אחוז הכישלונות הכי גבוה בבגרות.

4400: וכמובן מורים שיסכימו ללמד במערך מסייע בית-ספרי, שבו התלמידים החלשים מקבלים שיעורי תגבור.

4400: נעודד מורים להגיע גם לפריפריה וכן לצאת לתפוצות וללמד בקהילות היהודיות.

4400: בד בבד עם הרצון שלנו להכניס כוחות טובים למערכת, אנחנו ננצל את התקופה הזאת שיש ירידה בהיי-טק.

4400: היום נכתב שאחוז המובטלים בקרב האקדמאים גדל, וזה בעיקר נובע מהבעיות שצצות בתעשיית ההיי-טק.

4400: פנינו ונמשיך לפנות גם בפרסומים בעיתון וגם בדרכים עוקפות, דרך אנשי תעשייה ומנהלי כוחות היי-טק, לגייס כוחות אפילו לטווח של שלוש שנים, על-מנת שיתנו למערכת את מה שהם מסוגלים לתרום בנושא מדעים וטכנולוגיה.

4400: הנושא הזה נעשה גם בשיתוף משרד העבודה והרווחה.

4400: אנחנו לא מצליחים לגייס מורים טובים למערכת, גם משום השכר העלוב שמקבל מורה בתחילת דרכו, סכום של כ-3,000 שקלים בחודש.

4400: הגענו להסכמה עקרונית עם ארגוני המורים, שהם מוכנים לא לכרוך את ההעלאה של השכר של המורה המתחיל בהעלאה אוטומטית של יתר הדרגים, וזה היה הקושי עד היום.

זבולון אורלב: אנחנו כבר אחרי הבחירות.

4400: אנחנו עכשיו אחרי המתחים, אנשים נבחרו לארבע שנים נוספות ואפשר לפעול.

4400: בתקווה שאכן יעמדו בתור הרבה כוחות הוראה איכותיים בפוטנציה, על-מנת להכניס אותם למערכת אנחנו צריכים להוציא מורים ולפנות מקום בעבור החדשים.

4400: ביקשנו הגדלה של מכסות לפרישה מוקדמת, ואני מקווה שנקבל תשובה חיובית לעניין.

4400: תודה.

זבולון אורלב: אני מאלה שמברכים על המדיניות החדשה.

זבולון אורלב: אני מודה, שבמדיניות החדשה יש שינוי בהדגשים, שאני מדבר עליהם כבר כמה שנים, בעיקר הדגש על התחום הערכי לראות במערכת החינוך כמחויבת לחינוך ערכי ולא לראות את בית הספר רק כמכונת לימודים.

זבולון אורלב: אפשר להתווכח אילו ערכים, אפשר להתווכח מה הסדר הפנימי של הערכים, ואם זה סידור אפשר להתווכח איזה סידור – אורתודוכסי, קונסרבטיבי או רפורמי.

זבולון אורלב: אבל לצורך המחויבות הבסיסית של מערכת החינוך לחינוך ערכי, המדיניות הזאת היא מאוד נכונה.

זבולון אורלב: אני חושב שהיא צריכה לקבל את הגיבוי המלא, מה עוד שפה יש הצהרה חד-משמעית לגבי שלושה תחומים, שאני חושב שהם בהסכמה רחבה בחברה הישראלית, שקשורה ביהדות, בציונות ובדמוקרטיה.

זבולון אורלב: ההתמודדות היא לא פשוטה, אבל כולנו מאמינים שניתן לעשות את השינויים.

זבולון אורלב: שינוי במערכת החינוך צריך לבוא לידי ביטוי בחזית הרחבה שלו.

זבולון אורלב: כלומר זה לא רק בממד הצר של הקצאת שעות, זה צריך לבוא לידי ביטוי למשל בהשתלמויות מורים.

זבולון אורלב: בדקתי את תוכנית ההשתלמות למורים לשנה הבאה ואין שם כל שינוי.

זבולון אורלב: למשל, הנושא הערכי איננו מקבל כל ביטוי להשתלמויות מורים לשנה הבאה.

זבולון אורלב: כולנו מבינים שהשתלמויות מורים זה מכשיר חשוב מאוד, והוא איננו מקבל ביטוי לשינוי תוכניות למכללות להכשרת מורים.

זבולון אורלב: כלומר, המורה בתשס"ב לא יהיה מורה עם הדגשים ערכיים שונים מהמורה שסיים בתשס"א או בתש"ס.

זבולון אורלב: וכן שורה ארוכה של תוכניות, כמו מרכזים פדגוגיים, תוכניות לימודים וכל הסביבה התומכת של מערכת החינוך.

זבולון אורלב: אם עושים שינוי הוא לא יכול להיות נקודתי בכך שנותנים שעה ואומרים שזאת מורשת.

זבולון אורלב: דבר שני הוא העניין של הקיצוץ בחינוך.

זבולון אורלב: כולנו קוראים עיתונים ושומעים שיש כוונה של הממשלה לקצץ במערכת החינוך.

זבולון אורלב: אני רוצה לבקש אינפורמציה לדעת איפה זה עומד, האם יש קיצוץ, האם יש כוונה לעשות קיצוץ, איפה תעשו את הקיצוץ וכדומה, כי אני חושב שאפשר יהיה להשיג הסכמה רחבה לא רק בוועדת החינוך אלא גם במליאת הכנסת, למרות שיש רוב קואליציוני גדול, שמערכת החינוך לא תקוצץ.

זבולון אורלב: אגב, החלטה שגם ממשלת ברק קיבלה אותה בראשית שנת הלימודים תש"ס.

זבולון אורלב: הקיצוץ של 100 מיליון נעשה, אבל הקיצוץ המיוחד על החינוך לא נעשה, ובמקום קיצוץ של 500 מיליון עשו קיצוץ של כ-150 מיליון, שהיה קיצוץ אחיד בכל משרדי הממשלה.

זבולון אורלב: הואיל ואני שומע שכנראה שר האוצר למד מפקידי האוצר שמקיצוץ אחיד קשה להתחמק, אז הוא מחליט על קיצוץ אחיד.

זבולון אורלב: הוא מעלה קצת את האחוז, ואז יש קיצוץ אחיד על כולם.

זבולון אורלב: כל אחד מאתנו מבין שאנחנו מדברים פה בסכומים של עשרות מיליונים, בטכנולוגיה מדובר בקיצוץ של עשרות מיליונים, ולכן ברור שצריך להיאבק נגד הדבר הזה.

זבולון אורלב: הדבר השלישי הוא התייחסות לשני חוקים.

זבולון אורלב: חוק אחד זה יום חינוך ארוך, שיש הסכמה רחבה שהוא חוק חברתי ערכי מאין כמוהו.

זבולון אורלב: בשנתיים האחרונות הממשלה הקודמת לא רק שלא הוסיפה בתי-ספר, אלא נגרעו עשרות בתי-ספר מה-107.

זבולון אורלב: שאלתי היא איפה אנחנו עומדים.

זבולון אורלב: הנושא הנוסף הוא חוק חינוך גילאי 3-4, שאמנם הממשלה הקודמת ביקשה וקיבלה אישור הוועדה להרחיב את החוק, אבל מרחיבים את החוק על הרחבה קיימת, כלומר נותנים ביטוי חוקי להרחבה קיימת.

זבולון אורלב: השאלה היא מה כוונת הממשלה החדשה לקראת תשס"ב בנושא הזה.

זבולון אורלב: שאלה נוספת היא בתחום הבטיחות.

זבולון אורלב: זה לא תחום חינוכי, אבל זה נושא שלא יורד מסדר היום.

זבולון אורלב: משום מה לא דובר כאן על הנושא הזה, ושאלתי היא איפה זה עומד.

זבולון אורלב: כידוע, הרשויות הקיימות, על-פי חמישה פרמטרים של המשרד, הגישו תביעה בסדר גודל של 230 מיליון והם נענו בתחילה ב-15 מיליון ואחר-כך הוסיפו להם עוד 10 מיליון.

זבולון אורלב: המצב הוא שבקופה אין שקל אחד.

זבולון אורלב: יש תלמידים ומורים במוסדות חינוך ביש"ע, שנמצאים תחת לחימה.

זבולון אורלב: לצערנו תלמידים נרצחו, לצערנו מורים נרצחו, והאש ממשיכה.

זבולון אורלב: אנחנו יודעים שבקדנציה הקודמת היו כוונות טובות והצהרות נכונות, אבל לא היה גיבוי תקציבי לעניין.

זבולון אורלב: אפשר להתווכח ויכוח פוליטי על ההתיישבות ביש"ע, אבל נדמה לי שבין חברי ועדת החינוך אין ויכוח, שאם יש שם תלמידים הם צריכים להיות מוגנים.

זבולון אורלב: דבר אחרון, אתם מדברים על אלימות, סמים ואלכוהול, ואני מבקש להוסיף את נושא ההימורים, שגם הוא רעה חולה.

זאב בוים: אם יש משהו שאני מרוצה ממה ששמעתי, הוא שהעובדה שיש שרה חדשה בראש המשרד לא הביאה למהפכות, ואני מציין את זה לחיוב.

זאב בוים: בדרך-כלל כל בעל תפקיד חושב שהוא הולך לשנות את העולם.

זאב בוים: יכול להיות שיש תחומים שבהם אפשר לעשות מהפכות, אבל בחינוך אי-אפשר לעשות ממש מהפכות.

זאב בוים: אחד הדברים שמביאים לדעתי לחינוך יותר טוב ולהישגים בחינוך באופן רחב, הם דווקא המדע והעקביות וטיפול יום-יומי מתמיד.

זאב בוים: נראה לי שזה לאורך זמן נושא פרות מבחינה חינוכית יותר מאשר תוכניות ומהפכות ושינויים מרחיקי לכת.

זאב בוים: כמו שנאמר פה, זאת מערכת שאי-אפשר לסובב אותה בבת-אחת 180 מעלות ואפילו לא 90 מעלות.

זאב בוים: הבעיה היא שזה לא כל-כך מתאים לפוליטיקאים.

זאב בוים: פוליטיקאים צריכים הישגים לטווח קצר, באופן מיידי.

זאב בוים: משרד החינוך הוא משרד, שמי שנכנס אליו וחושב שהוא יוכל לקצור מיד הישגים, חבל לו על הזמן.

זאב בוים: תוכנית מורשת היא לא מהפכה, אלא תהליך שהתחיל מהעניין של בדיקת הצורך איך מכניסים את המרכיב היהודי לתוך החינוך הממלכתי הכללי.

זאב בוים: הבדיקה התחילה לפני לפחות עשר שנים, ואולי יותר מזה.

זאב בוים: השר המר הוא שיזם את זה, השר רובינשטיין הכין תוכניות והשר שריד אפילו התחיל להכניס את זה לתוך המערכת.

זאב בוים: הבוקר שמעתי אותו משתבח בעניין הזה, וגם השרה ציטטה אותו.

זאב בוים: אני רואה בזה המשכיות ולא מהפכה, אבל יש כאן נכונות ונחישות להכניס את התוכנית הזאת מתוך הבנה שצריך לקדם אותה ולהרחיב אותה.

זאב בוים: אני קצת מתפלא על השר שריד.

זאב בוים: כולנו אנשים פוליטיים, והמחלוקות הפוליטיות ידועות.

זאב בוים: מתוך ניסיון שלי דווקא בתפקיד קודם, בהיותי ראש עיר, למדתי גם מהתייחסויות של אחרים וגם מעצמי.

זאב בוים: הרבה פעמים קורה, שכאשר אדם הוא ראש עיר יש לו אופוזיציה, וכשהוא מפנה את מקומו ראשי האופוזיציה יכולים לתפוס את מקומו.

זאב בוים: בדרך-כלל, ברגע שהאדם תפס את מקומו כראש עיר יש כלפיו גישה אחרת, וגם אם אדם היה יריב שלו בעבר הוא יודע מה מונח על כתפיו עכשיו ויש כלפיו התייחסות אחרת.

זאב בוים: יוסי שריד הוא מצד אחד מאוד ברור של המתרס, והשרה לימור לבנת היא בצד אחר מאוד ברור של המתרס.

זאב בוים: לא הבנתי את התקפה של יוסי שריד היום על התוכנית, גם מבחינה זאת שהוא היה בתפקיד הזה.

זאב בוים: דווקא בגלל שאין מהפכות גדולות בחינוך ודווקא משום שהיום השרה לא מחדשת דבר בעניין המורשת, היא רק מחליטה להמשיך באיזושהי דרך שהיא התחילה בה, שגם יוסי שריד הלך בה.

זאב בוים: הבעיה עם יוסי שריד היא אחרת לגמרי, שאצלו מורשת זה משהו אחד ואנחנו מבינים מורשת כמשהו אחר.

זאב בוים: אצלו מורשת זה רק אם אתה מלמד ברוח האוניברסליות, ואצל אחרים מורשת זה יהדות וציונות.

זאב בוים: יושב-ראש הוועדה נגע בעניין של הכשרת מורים באופן הרחב של העניין, ואני רוצה לשאול במסגרת ההבחנות, ואלה בוודאי הבחנות שנעשו קודם, צריך לבדוק אם באמת הוכשרו מורים להורות את עניין המורשת, על-פי תוכניות הלימודים וספרי הלימוד שאני מקווה שיש, אחרת זה רק דיבורים.

זאב בוים: בעניין פולין, המחירים בשמים.

זאב בוים: זה נכון לסייע בפריפריות ובשכונות, במקומות שיש בעיה כלכלית, אבל גם אנשים מבוססים לא צריכים לשלם מחירים כאלה.

זאב בוים: מדובר במסע תיווך, שבדרך המחירים קופצים.

זאב בוים: שמעתי הערה של חברת הכנסת אביטל, שיש מקומות אחרים שצריך לבקר בהם ולא רק פולין.

זאב בוים: אבל מה לעשות שרוב המקומות הקשים היו דווקא בפולין?

זאב בוים: זה נכון שיש דכאו ויש טריזנשטט, אבל פולין זה גיא ההריגה הגדול ואי-אפשר בסיבוב אחד לעשות הכל.

זאב בוים: אגב, יש בתי-ספר שאחרי הביקור באושוויץ ובטרבלינקה עושים המשך טיול לפראג, להפגת המתח, אבל מתרצים את זה בסיור בטריזנשטט.

זאב בוים: צריך לבדוק מה המחיר של הדבר הזה.

זאב בוים: אם עושים סיור מהסוג הזה, אני לא סבור שצריך אחר-כך לצ'פר את התלמידים.

זאב בוים: אני מציע שמשרד החינוך יבדוק גם מה משמעות העלות.

זאב בוים: בעניין המורים אני חוזר שוב ושוב על הדברים, וכך גם אחרים, והשאלה העיקרית היא איך מגייסים כוחות הוראה יותר איכותיים.

זאב בוים: בשורה התחתונה זה הרי שכר.

זאב בוים: צריך שהמשרד יתחיל לעסוק גם בתעמולה, לא לפחד ולא לחשוש.

זאב בוים: פעם אמרו "הטובים לטיס", וצריך לומר "הטובים להוראה" – גם לדבר על זה, גם להטיף לזה, אבל זה מוכרח להיות עם איזשהו כיסוי, כי זאת החברה שלנו וכך סתם בהתנדבות כמעט אין דבר כזה.

זאב בוים: אני חושב שאחד הדברים הוא גם העתקת מורים לפריפריה, ששם הבעיה הרבה יותר חריפה, ולהביא להבנה עם ארגוני המורים.

זאב בוים: מוכרחים להגיע אתם להבנה.

זאב בוים: זה נכון מה שנאמר על הצינור, גם בהתחלה וגם בסוף לפנות את המסמרים בלי הראש, בהסכמה ובהבנה, וגם שכר דיפרנציאלי.

זאב בוים: לא ייתכן ששעת ההוראה תהיה אותה שעת הוראה בכל מקום, לכל מורה ולכל מקצוע.

זאב בוים: מוכרחים להיכנס לשינוי עמוק בנושא הזה של שכר המורים.

זאב בוים: בעניין התקציב, גם אני שותף לדאגה הזאת.

זאב בוים: אנחנו יודעים שחרב קיצוצים אמורה לעבור בממשלה, ועם 23 מיליארד שקלים זה עץ נהדר לקצץ ממנו, זה לחם בשביל אגף התקציבים.

זאב בוים: אני לא מדבר על מאבק שצריך לעשות בעניין הזה, אבל אני מברך על הדוגמאות שניתנו פה על מציאה תקציבית בתוך המשרד הגדול הזה, ואני רוצה לעודד אתכם להמשיך.

זאב בוים: תתחילו לחטט בתוך השטח ותמצאו שם הרבה כסף, או לא מנוצל או מנוצל ולא לצרכים הנכונים.

זאב בוים: אני יכול להעלות על דעתי את עניין שעות מילוי מקום.

זאב בוים: תבדקו בתוך המערכת בית-ספר אחר בית-ספר ותראו מה עושים עם שעות מילוי המקום האלה, כמה הן מנוצלות וכמה הן שוות.

זאב בוים: בדיקה כזאת של נקודה אחרי נקודה מביאה להצטברות של פרוטה לפרוטה.

קולט אביטל: אני מבקשת להצטרף לברכות לשרה, גם בהדגש להכנסת שעות מורשת, אבל גם כללית יותר, ודווקא מנקודת ראותה של מי שהיא חושבת שהיא בשמאל על ההבחנה בין הפרטה בנושאים הכלכליים לבין חוסר ההפרטה בנושאים החברתיים, כי אני חושבת שדווקא בחברה כמו שלנו, מנקודת הראות של השמאל, כל מי שרוצה חברה מתקדמת צריך לתת את השירותים הטובים ביותר.

קולט אביטל: זאת אומרת, בשירותים אין הפרטה.

קולט אביטל: בנושא של מורשת אני רוצה להוסיף דבר אחד שהוא בגדר משאלה.

קולט אביטל: יש רשת, שהשרה בוודאי מכירה אותה, של בתי-ספר תל"י – תגבור לימודי יהדות - שהתחילו דווקא מתוך רצונם של ההורים לתגבר את לימודי היהדות.

קולט אביטל: בשנה האחרונה מספר בתי הספר הממלכתיים האלה הוכפל ואנחנו מדברים על 20,000 תלמידים שלומדים במסגרת הזאת, והתוצאות הן יוצאות מן הכלל.

קולט אביטל: יש תור עצום בנושא הזה.

קולט אביטל: אולי כדאי לחשוב במשותף, כי מדובר בבתי-ספר ממלכתיים, שאליהם מכוונים לימודי המורשת.

קולט אביטל: צריך לבדוק איך משתפים פעולה בנושא הזה.

קולט אביטל: לא שמענו כל התייחסות בנושא יום לימודים ארוך.

קולט אביטל: אני מבקש שתהיה לנושא הזה תשומת לב מיוחדת, כי תחושתי היתה שכל הנושא הוקפא הלכה למעשה על-ידי הממשלה הקודמת.

קולט אביטל: יש לי אינטרס כפול לשלב סטודנטים במסגרת כזאת, ואני רוצה שנקדם את זה.

קולט אביטל: שמחתי לשמוע שהחלטת לא לקצץ במגזר הערבי.

קולט אביטל: אמנם אין פה אף חבר-כנסת ערבי, אבל כמי שעורכת סיורים לא מעטים בגלל הפער העצום, וגם בגלל שאני מאוד חוששת דווקא בימים אלה שאנחנו נמצאים בבעיות מאוד קשות, שבסופו של דבר חוסר תשומת לב מספקת למגזר הערבי תביא למתחים וללחצים.

קולט אביטל: אני רואה מה שקורה יום-יום במגזר הבדואי, שם יש 45 עיירות לא מוכרות שאין בהם בתי-ספר ואין פתרונות חינוכיים, וזה מרשם להתפוצצות חברתית.

קולט אביטל: אני מבקשת ממך התייחסות לכל הנושא של טלוויזיה חינוכית.

קולט אביטל: הטלוויזיה החינוכית היא כלי מצוין גם לבתי-ספר, גם לעיירות פיתוח וגם למגזר הערבי והבדואי.

קולט אביטל: כמי שישבה הרבה שנים בגולה, בשנים האחרונות עסקתי יותר בכל העניין של החינוך לערכים ישראליים-ציוניים בקרב יהדות הגולה.

קולט אביטל: יותר מדי שנים השארנו את זה בידי הסוכנות היהודית.

קולט אביטל: אני לא יודעת אם היית אתנו בשתי הישיבות שהקדשנו להשכלה, בעיקר בקרב פרחי הוראה.

קולט אביטל: הבעיה לא מתחילה עם פרחי הוראה, הבעיה מתחילה מבית-ספר עממי ונמשכת לאורך כל הדרך.

קולט אביטל: יש אדישות לידע כללי, ורמת הבורות שאופיינה בתוכנית טלוויזיה שעסקה בנושא היא דבר מדאיג, שמחייב הקמת צוות במשרד החינוך כדי לתת את הדעת כיצד נוקטים בשיטות הוראה שתחנכנה לקצת יותר סקרנות אינטלקטואלית.

קולט אביטל: אני פחות מדברת על חינוך ויותר על השכלה.

שמואל אבואב: בעשר השנים האחרונות ליווינו תחלופה של שמונה שרים, וכל שר הביא את תורתו, את השקפת עולמו ואת החדשנות.

שמואל אבואב: לצערי הרב, כל מי שיעקוב לעומק אחרי כל החדשנות הזאת בעשר השנים האחרונות יראה משרד שהוא מרובה בתוכניות ומאוד מצומצם במשאבים שאפשרו לתוכניות האלה לצאת לפועל.

שמואל אבואב: אנחנו יכולים לראות את גילאים 3-4, את חוק יום לימודים ארוך, את דוח שנהר, את דוח קרמניצר, את דוח הררי ואת כל התוכניות הללו שלא יצאו לפועל.

שמואל אבואב: לכן הפעם צריך לדבר בשבח העובדה, שהשרה והנהלת המשרד החליטו לקחת מהתכנים הקיימים ולא לחשוב שצריך להמציא עוד תוכניות חדשות, אלא להתמודד בשטח עם יישום התוכניות הקיימות.

שמואל אבואב: צריך לזכור ולחרות על לוח לבנו, שלמערכת חסרים מיליארד שקלים וחצי.

שמואל אבואב: אם יש מאבק חשוב ואם יש יעד חשוב ואם צריך להיות מכנה משותף שצריך להסמיך את כל האנשים סביבו, זה העניין שתת התקציב הזה לא מאפשר למערכת להתמודד עם הצרכים האמיתיים והרחבים במערכת כולה.

שמואל אבואב: כולנו צריכים לזכור, ש-20,000 השעות שקוצצו לא הוחזרו למערכת, זאת אומרת היום יש חוסר של 20,000 שעות שנלקחו מכל מיני דברים, והשעות שהוספו הן לתוספת אחרת, שהיא אמנם חשובה וראויה וצריך לעודד אותה, אבל במערכת מקצצים בשנת הלימודים הבאה 20,000 שעות.

זבולון אורלב: לא מקצצים, משנים את הייעוד.

זבולון אורלב: לוקחים ממשהו קיים ומחזירים אותו בצבע אחר.

שמואל אבואב: לוקחים ממשהו ונותנים משהו חדש.

שמואל אבואב: זה קיצוץ, זאת הורדה ממשהו קיים.

שמואל אבואב: אני יוצא מתוך הנחה, שכל מה שקיים הוא ראוי, אין דברים מיותרים במערכת, כי במערכת אין עודף של שעות.

שמואל אבואב: אני מציע לכולנו לחשוב, שאנחנו לא מכנסים את החינוך ואת הערכים בשעה אחת בשבוע.

שמואל אבואב: כל תוכנית לימודים, בספרות ובהיסטוריה ובתנ"ך, היא מנוף לחינוך ולערכים ולעיצוב האישיות ולהשקפת העולם.

שמואל אבואב: כל תוכנית לא נבחרה סתם, אלא משום שזה המנוף האמיתי לעצב את האישיות ואת הערכים ואת השקפת העולם של התלמידים.

שמואל אבואב: לכן מערכת החינוך צריכה לראות בכל תוכנית שהיא את המנוף ואת היעד ואת הפרוזדור להוביל את התלמידים לטרקלין של החינוך, ולא רק לכנס את זה בשעה כזאת או אחרת.

שמואל אבואב: בתוכנית הזאת אין מדעים מדויקים.

שמואל אבואב: כבר עברנו תוכנית שהגה אותה שר החינוך הטוב שהיה, אמנון רובינשטיין, והמנכ"ל הטוב שהיה, שמשון שושני.

שמואל אבואב: אני זוכר את התוכנית "ישראל מאמינה בחינוך", והם קבעו שבהגיע מדינת-ישראל לשנת 1998 יהיו 48% זכאים לבגרות, והתוכנית הזאת נכשלה.

שמואל אבואב: לכן אני מציע לכמת את הדברים במספרים.

שמואל אבואב: לומר שהציפייה שלנו שבשנת תשס"ב יהיה מספר מסוים של זכאים, כך שנוכל לשפוט את הדברים ולראות שאכן התוכניות מהוות הצלחה לגבי המגמה הזאת.

שמואל אבואב: מה שחסר בתוכנית זה המדע והטכנולוגיה.

שמואל אבואב: אני חושב שכדי ליצור את האיזון המושכל בין דוח קרמניצר לדוח שנהר, שהם דברים ראויים ונכונים, צריך להמשיך את התנופה של ועדת הררי ולהמשיך לקדם את המדע ואת הטכנולוגיה.

שמואל אבואב: אנחנו יודעים שהתוכנית הזאת לא הושלמה ולא יצאה לפועל.

שמואל אבואב: אני סבור שהקיצוץ הוא לא 110 מיליון שקלים, אלא 150 מיליון, כי 100 מיליון זה בבתי הספר ובהצטיידות יש עוד 25 מיליון שקלים וכן בכיתות י"ג-י"ד.

שמואל אבואב: לכן אני חושב שחשוב להדגיש את זה ולהניף את הדגל הזה ולדבר על זה, כי המדע והטכנולוגיה זה ראש חץ היום בחברה המודרנית שאנחנו חיים בה.

שמואל אבואב: אין בתוכנית הזאת בטיחות, וחייבים לכלול את הנושא הזה.

שמואל אבואב: לא ייתכן שמשרד החינוך לא יקצה, ולו שקל אחד, לנושא של בטיחות.

שמואל אבואב: בוודאי בריבוי התאונות שהיו בשנה האחרונה, היו 14,000 תאונות במערכת החינוך.

שמואל אבואב: אנחנו יודעים שחלק מהתלמידים מצאו את מותם כתוצאה מבעיות בטיחות, וצריך לדבר על זה.

שמואל אבואב: מאוד חשוב לא לעצור את חוק גילאי 3-4 ולא לעצור את יום לימודים ארוך.

שמואל אבואב: יש קשיים, יש מהמורות, יש אבני נגף ביישום של התוכנית הזאת, אבל החוקים הם חוקים ראויים, הם חוקים חברתיים, הם חוקים חשובים מאוד, וצריך להתגבר על הקשיים ולהוביל אותם למחוזות ההצלחה, ואסור לעצור אותם נוכח ההערות והביקורת שמשמיעים.

שמואל אבואב: אני מציע לא לעסוק ביוסי שריד.

שמואל אבואב: פרקו ותקופתו תמו במערכת החינוך ואני לא חושב שהוא הסמן היום לדברים הללו.

שמואל אבואב: אני מציע שנתמקד כולנו בסדר היום החברתי שצריך להיות במערכת החינוך.

אברהם סנפירי: כמו כולם, גם אנחנו מברכים על הכנסה של ערכים במתכונת של המורשת.

אברהם סנפירי: אנחנו מתנגדים ונתנגד לכל קיצוץ שיהיה בשעות הוראה, ואנחנו שמחים על כך שמתכוונים להחזיר את 20,000 השעות הללו.

אברהם סנפירי: אנחנו רוצים להיות בטוחים שאמנם כשמוסיפים את אותם 20,000 שעות זה לא בא על חשבון חלק מהכיתות שבהן יהיה קיצוץ.

אברהם סנפירי: אנחנו מבקשים שלא יהיה כל קיצוץ בנושא של שעות הוראה.

אברהם סנפירי: אני מבקש להדגיש, שאנחנו נתנגד לכל קיצוץ נוסף שמישהו מתכוון ליצור במערכת החינוך.

אברהם סנפירי: כל אלה שהתמודדו על ראשות הממשלה אמרו שמערכת החינוך היא זאת שבה צריך להשקיע, התייחסו לזה כמערכת של השקעה ולא מערכת של הוצאה.

אברהם סנפירי: זאת השקעה בנושא החשוב ביותר מבחינת כולנו.

אברהם סנפירי: הם הילדים שלנו, ואסור לקצץ בהשקעה, אלא רק להגדיל בה, בטח בתקופה של אבטלה.

אברהם סנפירי: אנחנו דורשים שלא יהיו כל קיצוצים במערכת החינוך, אלא ההפך, תהיה הרחבה.

אברהם סנפירי: הרחבה צריכה להיות בכמה מישורים.

אברהם סנפירי: המישור הראשון, אסור שיהיו סיכונים לילדים שהולכים לבתי הספר.

אברהם סנפירי: אסור שהנושא הבטיחותי יהיה בצד.

אברהם סנפירי: אתם עוסקים סקרים, וצריך לבנות תוכנית חומש לפתרון כל בעיות הבטיחות בבתי הספר.

אברהם סנפירי: אנחנו לא נאפשר לילדים ללכת לבית-ספר שאולי הם לא יחזרו ממנו.

אברהם סנפירי: יש בתי-ספר וגני ילדים שהם במצב נוראי, עם מערכות של סיכון, וחייבים להקצות לכך משאבים.

אברהם סנפירי: אני מבין שהוועדה למניעת אלימות עדיין לא הגיעה לסיום יישומיה ואין עדיין החלטות ברורות בנושאים האלה, אבל הנושא הזה הוא קריטי לכולנו.

אברהם סנפירי: אנחנו יודעים שזה לא רק בתי-ספר.

לימור לבנת: זה יהיה בימים הקרובים ממש.

אברהם סנפירי: הבנתי שזה יהיה עד סוף מאי.

אברהם סנפירי: החלק האחרון אומר, שגם את הוועדה למניעת אלימות יהיה צריך להגדיר בתוספת משאבים.

אברהם סנפירי: לא שמעתי על תוספת המשאבים האלה, ואני חושב שצריך להגדיר אותה גם כשמדברים על תקציב החינוך, בשנה הנוכחית ועל אחת כמה וכמה לשנה הבאה.

אברהם סנפירי: קבענו והגדרנו, שאחד הנושאים הבעייתיים שקיימים בתוך מערכת החינוך זה הנושא של תשלומי ההורים.

אברהם סנפירי: ביקשנו לבטל את כל תשלומי ההורים בחוק, ביקשנו שאותו חוק לא רק שיבטל את כל תשלומי ההורים, אלא שאנחנו מציעים מקור חלופי.

אברהם סנפירי: אמרנו שאנחנו חושבים שצריך לעשות את זה דרך המערכת של הביטוח הלאומי, מאחר שנושא תשלומי ההורים היום זה גבייה רגרסיבית.

אברהם סנפירי: היא פוגעת בחלשים הרבה יותר מאשר בחזקים, ואסור שזה יהיה כך.

אברהם סנפירי: לכן תבענו וקיבלנו את תמיכת השרה גם בישיבה שהיתה לנו בנושא הזה, שאמנם מתכוונים לבטל את כל תשלומי ההורים.

אברהם סנפירי: אנחנו מבינים שגם אם זה לא יהיה בשנה הקרובה, חובה להגדיר את זה כאחד מהיעדים של המערכת.

לימור לבנת: לא אמרתי שאנחנו נבטל את כל תשלומי ההורים.

אברהם סנפירי: על בסיס המקור האלטרנטיבי.

לימור לבנת: אני אשמח מאוד אם זה יהיה.

אברהם סנפירי: יש הצעת חוק כזאת.

אברהם סנפירי: שר החינוך הקודם ומערכת החינוך תמכו בזה, אנחנו הבנו שגם מרכז השלטון המקומי תומך בזה, הבנו שגם השרה הנוכחית תומכת בזה.

אברהם סנפירי: אנחנו לא חושבים שיש בעיה בנושא מבחינת מקורות.

זבולון אורלב: הבעיה היא שהוא מעלה את עלות העבודה.

אברהם סנפירי: הוא לא מעלה את עלות העבודה, כי הוא נגבה מהצד של העובד ולא מהצד של המעביד.

זאב בוים: בכמה כסף מדובר?

אברהם סנפירי: בכ-800 מיליון שקלים.

אברהם סנפירי: אני חושב שההחזרה של כל הנושאים הטכנולוגיים היא מבורכת.

אברהם סנפירי: אנחנו חושבים שצריך לראות את כל המשמעויות של הנושא של החינוך המיוחד, ונדמה לי שכמעט ולא דנו בנושא הזה היום.

אברהם סנפירי: אני חושב שצריך לראות את המשמעויות של הביצוע בנושא התשלומים של החינוך המיוחד, כי בחינוך המיוחד יש הרבה בעיות, שבסך הכל כמסגרות, כהחלטות כנסת וכהחלטות ממשלה הן כולן קיימות בצורה נאותה, אבל לעומת זאת הביצוע בשטח איננו תואם למה שהתכוונו לבצע.

אברהם סנפירי: נושא החינוך המיוחד סובל בהרבה מאוד מגזרים, ואני מקווה שישנו את סדרי העדיפויות בעניין הזה.

גנדי ריגר: גם אני רוצה להצטרף לברכות.

גנדי ריגר: המצב כפי שאני רואה אותו הוא, שעד גיל 15 תלמידים חושבים שהם חופשיים, הם מרוצים, ואחר-כך, כשמגיע זמן בחינות הבגרות, הם חוששים.

גנדי ריגר: החשש שלהם ושל המשפחות שלהם הוא, האם יש להם בסיס לבגרות או לא.

גנדי ריגר: רובם חושבים שאין להם בסיס לבגרות והם מחפשים מורים פרטיים למתמטיקה, לפיסיקה, לכימיה ולאנגלית.

גנדי ריגר: את הבסיס לבגרות הילדים לא מקבלים בבית הספר אלא באופן פרטי.

גנדי ריגר: אם יש מוטיבציה, ההורים משלמים את הכסף כדי שלילדים יהיה בסיס לבגרות.

גנדי ריגר: אם אין מוטיבציה, הם לא משלמים.

גנדי ריגר: משנה לשנה יש פחות מוטיבציה.

גנדי ריגר: היום, כשגם לא אקדמאים יכולים להשיג עבודה, לא צריך בגרות.

גנדי ריגר: אני חושב שזה חלק מתהליך שאנחנו צריכים לחפש לו פתרון.

לימור לבנת: אני מבקשת להשיב לכמה נקודות שהועלו כאן.

לימור לבנת: החינוך בתפוצות הוא בעיני נושא חשוב מאוד, למרות שאנחנו כביכול לא ממונים עליו באופן ישיר.

לימור לבנת: אני רואה מקום להרחיב את הקשר שלנו עם התפוצות.

לימור לבנת: יש יחידה במשרד שעוסקת בנושאים האלה.

לימור לבנת: אני מאוד מודאגת מכך שחלק מהעם היהודי בתפוצות נעלם לנו, ולכן צריך לחזק את הקשר ולהדק אותו, ויש לכך כמה תקדימים.

לימור לבנת: רונית תירוש עצמה, כשהיתה ראש מינהל החינוך בעיריית תל-אביב, עסקה בתיווך של בית-ספר מתל-אביב מול בית-ספר בלוס-אנג'לס.

לימור לבנת: יש תוכניות מהסוג הזה, לי עצמי יש כמה רעיונות.

לימור לבנת: יש מה לעשות, ואני חושבת שצריך לעסוק בנושאים האלה.

לימור לבנת: אני רואה בזה חובה לעצמנו.

לימור לבנת: חברת הכנסת קולט אביטל העלתה את השאלה של הטלוויזיה החינוכית.

לימור לבנת: אינני בטוחה שיש מקום להמשך הפעלתה של הטלוויזיה החינוכית בצורתה הנוכחית.

לימור לבנת: אינני בטוחה שהיא עונה על ייעודה.

לימור לבנת: הנושא הזה נדון פעמים רבות באין-ספור ועדות שקמו והמליצו המלצות כאלה ואחרות, ואני מתכוונת למנות ועדה שתהיה קצרה מאוד ותתבסס על עבודה שנעשתה בעבר ותמליץ כיצד לנצל באופן אופטימלי את התקציבים שמושקעים כאן ואת העובדים שעובדים שם.

לימור לבנת: אשר לחוק שנוגע ליום חינוך ארוך ובכלל להארכת יום הלימודים.

לימור לבנת: אני רואה בזה חשיבות גדולה מאוד, אלא שלא בטוח בכלל שהמתכונת של יום חינוך ארוך היא המתכונת שנותנת מענה נכון להארכת יום הלימודים.

לימור לבנת: כפי שאני מתרשמת מהצוות המקצועי במשרד, יום חינוך ארוך נכון להיום נותן מענה להארכת יום הלימודים בשעה, לפעמים קצת יותר, אבל לא ממש, והוא מסתיים בסביבות השעה 14:00 במקום שיסתיים בשעה מאוחרת יותר, תלוי איפה.

זבולון אורלב: לפי החוק הוא צריך להסתיים בשעה 15:30.

לימור לבנת: הצוות אצלי במשרד אומר שבפועל לא זה מה שקורה, כי חלק מהשעות הללו שניתנות בגין הארכת יום הלימודים נלקחות לצרכים אחרים בתוך המערכת הבית-ספרית, לשעות רוחב ולא לשעות אורך, והתוצאה היא שהתלמידים מסיימים את לימודיהם קצת יותר מאוחר ממה שהיו מסיימים אלמלא זה, אבל לא ממש יום חינוך ארוך.

לימור לבנת: זה דורש בדיקה, זה דורש בחינה.

לימור לבנת: אינני בטוחה שהכוונה המקורית אכן באה לידי מיצוי ויישום בשטח, כפי שזה צריך להיות.

לימור לבנת: זה דורש בחינה מחדש.

לימור לבנת: אני מציעה להקדיש לעניין הזה דיון מיוחד.

לימור לבנת: יש אופציה שנייה בעניין הזה, וזה הפרויקט שארגון המורים העל-יסודיים יזם אותו, פרויקט "עוז לתמורה".

לימור לבנת: הפרויקט הוא מצוין ואנחנו עוד לא יודעים להגיד מה התוצאות, כי הוא מופעל רק שנה בחמישה בתי-ספר, ולכן עוד לא נעשתה בחינה של התוצאות.

לימור לבנת: אבל על פניו ולכאורה הוא נראה פרויקט ראוי וטוב, למעט בעיה אחת, שאי-אפשר להתעלם ממנה, והיא העלות.

לימור לבנת: העלות לשנה הראשונה להפעלת "עוז לתמורה" בבית-ספר אחד היא חמישה מיליון שקלים, ובשנה השנייה ואילך היא ארבעה מיליון שקלים לכל שנה.

לימור לבנת: בשנה הראשונה יש השקעה של כמיליון שקלים בכל בית-ספר בתשתיות, בתנאים הפיסיים שיאפשרו את הארכת יום הלימודים במסגרת "עוז לתמורה".

לימור לבנת: אנחנו הגשנו בקשה לראש-הממשלה ולאוצר לתקצב השנה את משרד החינוך ב-100 מיליון שקלים נוספים לצורך הפרויקט הזה, להרחבת הניסוי מחמישה בתי-ספר ל-20 בתי-ספר.

זבולון אורלב: היתה התחייבות של ראש-הממשלה ברק.

לימור לבנת: אמרתי בפתח דבריי, שביקשנו מהאוצר ומראש-הממשלה לתקצב את משרד החינוך בכל מה שנוגע להתחייבויות של הממשלה הקודמת.

לימור לבנת: יש מכתב של ראש-הממשלה לשעבר, אהוד ברק, שניתן לרן ארז שבוע לפני הבחירות, בלי העתק לשר האוצר, בלי העתק לשר החינוך.

לימור לבנת: יש התחייבות שניתנו על-ידי שר האוצר לשעבר אברהם שוחט, חלקם ימים ספורים לפני הבחירות.

לימור לבנת: מדובר באין-סוף התחייבויות שניתנו, ואין כסף, ולכן אספנו את ההתחייבויות האלה ופנינו לראש-הממשלה ולמשרד האוצר בדרישה.

לימור לבנת: והיה ומשרד האוצר יתקצב תקציב נוסף את משרד החינוך ב-100 מיליון שקלים לצורך הרחבת ניסוי "עוז לתמורה" בחמישה בתי-ספר לעוד 20 בתי-ספר, אני אשמח על כך מאוד ואנחנו נפעיל את זה, ולא ניקח את הכסף הזה לצרכים אחרים.

לימור לבנת: והיה ומשרד האוצר לא יתקצב, ספק גדול אם ניתן יהיה בעלויות האלה להפעיל את הפרויקט הזה.

לימור לבנת: אני מציעה שהאוצר אכן ימלא את ההתחייבויות של ראש-הממשלה הקודם.

זבולון אורלב: היו גם התחייבויות של נתניהו.

זבולון אורלב: אנחנו בעד מילוי כל ההתחייבויות, גם של נתניהו וגם של ברק.

לימור לבנת: בהחלט.

לימור לבנת: אני גם בעד מילוי ההתחייבויות של זלמן ארן.

לימור לבנת: דבר נוסף הוא פנימיות היום, שהן לא ממש יום חינוך ארוך על-פי מה שאנחנו נוהגים לקרוא יום חינוך ארוך, מהטעם הפשוט שהן אמנם מאריכות מאוד את יום הלימודים, לפעמים עד 16:00 ולפעמים עד 17:00.

לימור לבנת: הן נותנות גם ארוחת צוהריים.

לימור לבנת: אבל לא מדובר כאן בחינוך על-ידי מורים, אלא במדריכים למיניהם, ולא מדובר בכלל התלמידים אלא בתלמידים ממשפחות מצוקה, ששולפים אותם מתוך הכיתות ולהם נותנים.

לימור לבנת: לכן יש כאן יתרונות גדולים מאוד וסיוע גדול מאוד למשפחות המצוקה, ומצד שני אין בזה מענה שהוא המענה המקורי שנמצא בבסיס הרעיון של יום חינוך ארוך ושל "עוז לתמורה", היינו שהמערכת כולה לומדת לאורך היום והמורים נותנים יותר שעות.

לימור לבנת: אנחנו נגדיל השנה מעט את פנימיות היום.

זאב בוים: כמה ילדים יש היום בפנימיות יום?

לימור לבנת: כ-40,000, ואנחנו נגדיל השנה בכ-5,000, בתוך התקציב הקיים כרגע.

לימור לבנת: לקראת תשס"ג, לקראת תקציב 2002, נצטרך לבחון את התקציב שאנחנו כבר נכין אותו, נצטרך לבחון איך אנחנו מטפלים ולדון בתוצאות וביישום של יום חינוך ארוך.

זאב בוים: האם בפנימיות יום אין תקציבים של משרד העבודה והרווחה ושל משרד השיכון?

4400: יש פרויקט שיקום שכונות למועדוניות.

4400: זאת מסגרת דומה, אבל נפרדת.

לימור לבנת: חוק חינוך חובה לגילאי 3-4, יישום החוק נדחה.

לימור לבנת: כיום אנחנו נותנים חינוך חובה חינם לגילאי 3-4 רק באשכולות 1 ו-2.

זבולון אורלב: יישום החוק לא נדחה.

זבולון אורלב: החוק אמור להתיישם עד שנת תש"ע.

לימור לבנת: בתקציב 2001 אין הרחבה של חוק חינוך חובה חינם לגילאי 3-4.

לימור לבנת: בתקציב שלא הוכן על ידינו אין לזה מענה, מעבר לשני דברים: לאשכולות 1 ו-2, שזה קיים ממילא, ולשכונות שיקום שנמצאות ממילא.

לימור לבנת: ההרחבה לאשכול 3 לא קיימת בתקציב 2001.

לימור לבנת: אנחנו לא מסוגלים לעמוד במימון נושא הבטיחות, זה לא נושא שמשרד החינוך יכול לעמוד בו.

לימור לבנת: לצורך העניין הזה פנינו לראש-הממשלה ולשר האוצר בתביעה לממש התחייבות שניתנה ל-20 מיליון שקלים על-ידי שר האוצר הקודם.

לימור לבנת: זה לא תוקצב בתקציב 2001, זה היה ערב פתיחת שנת הלימודים הקודמת.

לימור לבנת: אם תרצה, אדוני היושב-ראש, נגיש לכם את כל דרישותינו שמתבססות על התחייבויות קודמות של ראשי-ממשלה ושרים קודמים.

לימור לבנת: בעניין יש"ע, הגשתי לממשלה הצעה כבר לפני למעלה משלושה שבועות, שנוגעת לתוספות תקציביות שנדרשות לאזורי יש"ע בשני עניינים מרכזיים.

לימור לבנת: אחד מהם זה נושא הביטחון, שנוגע לכל מיני נושאים בטחוניים של מיגונים והסעות וכדומה, לרבות בחינוך המיוחד.

לימור לבנת: נושא אחר הוא המבנים, שבחלק מהמקומות הם במצב בלתי נסבל, הם לומדים במבנים שמהווים סכנת נפשות.

לימור לבנת: החלק השני של הדרישות מתמקד בנושאים פדגוגיים, ובעניין זה אני מבקשת להגיש את המסמך המפורט שהגשנו לממשלה.

לימור לבנת: אנחנו מדברים, למשל, על תוספת תקנים של פסיכולוגים ויועצות, בהארכת שנת הלימודים בקיץ בחודש נוסף, בעיקר לילדים שלומדים בכיתות הנמוכות, יום חינוך ארוך ועוד כמה נושאים שאמורים לתת מענה לאותו מצב מאוד מיוחד ובלתי רגיל שבו חיים ביש"ע.

לימור לבנת: את המסמך הגשתי לפני כשלושה שבועות, הוא עבר להערות של משרדי הממשלה השונים בעניין ונאמר לי שזה יובא במסגרת החלטת ממשלה כוללת, שכוללת גם משרדים אחרים.

לימור לבנת: הנושא הזה, לצערי, לא מופיע על סדר יומה של הממשלה, הוא נדחה משבוע לשבוע.

לימור לבנת: משרד החינוך כבר מממן מתקציבו, מאז תחילת האינתיפאדה, חלק מאותם צרכים, הן בתחום ההסעות, הן בתחום הבינוי והן בתחומים הפדגוגיים.

לימור לבנת: אבל המשרד לא יכול לעמוד בכל זה לבד, כי מדובר פה בסכומים גבוהים שהם אילוץ של תנאים בטחוניים.

לימור לבנת: בשנת 2000 הממשלה קיבלה החלטה, שעל פיה יהיה תגבור בכל הנושאים הללו, בהתאמה, ביישובי קו העימות בצפון.

לימור לבנת: ההחלטה הזאת קבעה שתהיה חלוקה תקציבית בין האוצר ובין משרד החינוך, ההחלטה נמצאת בידינו כפי שהממשלה קבעה אותה.

לימור לבנת: קו העימות בינתיים עבר ליש"ע ולאזורי התפר שסביב יש"ע, גם בתוך גבולות 1967.

לימור לבנת: לכן נזקק כאן טיפול מיוחד, כולל הקצאות מיוחדות לצורכי מערכת הביטחון.

לימור לבנת: גם בעניין זה נדרשת תוספת תקציבית, כי מערכת החינוך לא יכולה לעמוד במימון הזה.

לימור לבנת: תבעתי מהממשלה לתקצב את 125 מיליון השקלים ולממן את זה.

לימור לבנת: הדרישה שהגשנו לנושאים הפדגוגיים מסתכמת ב-38 מיליון שקלים בשנת התקציב 2001 ועוד 89 מיליון שקלים בשנת התקציב 2002.

לימור לבנת: לנושאים הבטחוניים יש דרישה נוספת, שהיא לא גבוהה במיוחד.

זבולון אורלב: בעל-יסודי יש פחות תלמידים בגלל החשש להגיע ליש"ע, ולדעתי זאת הבעיה העיקרית של מוסדות החינוך העל-יסודיים.

זבולון אורלב: מוסדות החינוך ביש"ע לא היו בנויים רק על תלמידים מיש"ע.

זבולון אורלב: אולפנת עפרה, למשל, או הישיבה המוסיקלית "כינור דוד" היו מוסדות ארציים או אזוריים והיו ניזונים מתלמידים שונים.

זבולון אורלב: בעקבות האינתיפאדה תלמידים מעבר לקו הירוק נמנעים מלבוא ליש"ע, וזה יבוא לידי ביטוי גדול מאוד לקראת תשס"ב.

זבולון אורלב: הכיתה הצטמצמה ואי-אפשר לפטר את המורה.

זבולון אורלב: בזמנו ניתנה לקו העימות התשובה ההיסטורית של מוחזקות.

זבולון אורלב: זה היה מכשיר שמשרד החינוך יחד עם משרד האוצר יתקצב מוסדות חינוך בפריפריה, שלא מסוגלים להגיע למכסת התלמידים שמחזיקה את המוסד, והמוחזקות היתה משלמת את הפער הזה.

זבולון אורלב: האוצר לא אהב את המכשיר הזה, אבל תהיה בעיה ומה שיקרה הוא שמוסדות החינוך ייכנסו לגירעונות.

זבולון אורלב: לכן במסגרת הפתרונות שאתם מחפשים צריך לחפש פתרון גם לדבר הזה.

זבולון אורלב: בקו העימות זה פחות בא לידי ביטוי, אם כי זה כן בא לידי ביטוי.

זבולון אורלב: מוסדות החינוך בקריית-שמונה בזמנו קיבלו תוספת לבעיה, כי אחרי כל הפצצה תלמידים עזבו את קריית-שמונה, מספר התלמידים קטן והיתה שם בעיה.

לימור לבנת: נכון לעכשיו האוצר עומד על רגליו האחוריות ומתנגד באופן נחרץ לכל תוספת תקציבית לצורך העניין הזה.

לימור לבנת: משרד החינוך לא יוכל לממן את הצרכים האלה, מדובר כאן בצרכים אמיתיים שלא אני קבעתי אותם.

לימור לבנת: אני מתקוממת נגד הניסיון לעשות כאן אפליה בין דם לדם, בין תלמידי קו העימות בצפון שסברו שהיה צריך לתת להם מענה, ואכן צריך היה לתת מענה וטוב שניתן מענה, לבין תלמידי יש"ע שלכאורה דמם פחות סמוק מדמם של אחרים.

לימור לבנת: אינני מקבלת את זה, אדרבה – המצב ביש"ע קשה בהרבה מהמצב שהיה בשעתו בקו העימות בצפון, ללא השוואה בכלל.

לימור לבנת: לכן אני משוכנעת שהדבר צריך להיפתר.

לימור לבנת: אני מאוד אשמח אם אתה תסייע בידינו לעשות את מה שצריך בעניין הזה.

4400: בכוונתנו במהלך התקופה הקרובה, כולל בחופשת הקיץ, להכשיר את המורים.

4400: יש תוכניות ויש חוברות הדרכה למורים.

4400: בד בבד עם הדרישה שלנו, שכבר הבעתי אותה בפני ראשי המכללות להכשרת מורים, לא יימצא בוגר של המכללות לקראת כניסתו למערכת החינוך שלא עבר קורס בנושא דומה לזה של מורשת, דהיינו מושגי יסוד ביהדות.

זבולון אורלב: אני חוזר עכשיו מביקור של משלחת פרלמנטרית של הסוכנות בחינוך היהודי בארגנטינה.

זבולון אורלב: היינו שם עם יושב-ראש ועדת העלייה, עם אלי גולדשמידט ועם מנהלי המחלקות בסוכנות.

זבולון אורלב: בכל הביקורים האלה אני רואה שההחלטה האסטרטגית שקיבל המשרד בשנות ה-90 להיכנס למעורבות תקציבית בנעשה בחינוך היהודי בחוץ לארץ, דוגמת רוסיה, היא החלטה אסטרטגית נכונה של מדינת-ישראל כמדינתו של העם היהודי.

זבולון אורלב: כלומר זאת לא רק סיסמה שהעם היהודי הוא הערבות להמשך קיומו של העם היהודי אם אין בצדו גם מעורבות קהילה בחינוך היהודי.

זבולון אורלב: אגב, זה לא עניין תקציבי בשמים, כי מספר הילדים שלומדים בארגנטינה בחינוך יהודי הוא 16,000, וזה לא הרבה במושגים של מערכת החינוך.

זבולון אורלב: אבל עצם האחריות והידיעה היא חשובה.

זבולון אורלב: בעניין הבטיחות, אני אומר מה שאני מרגיש באווירה כאן.

זבולון אורלב: אני רואה בנושא הבטיחות מכשול גדול לפתיחת שנת הלימודים.

זבולון אורלב: לבעיות שהן במאות מיליונים, פתרונות של 20 מיליון לא יעזרו.

זבולון אורלב: מוכרחה להיות כאן תוכנית לאומית, כי מדובר בדברים שילדים משלמים עליהם בחייהם וילדים נפצעים, ואני מעריך שאף אחד לא ירצה לקחת את האחריות על עצמו.

זבולון אורלב: אנחנו מרגישים שכל אחד זורק את האחריות לבעיה הזאת על הצד האחר.

זבולון אורלב: כדאי לך לרשום את הנושא הזה לפנייך, כי אני מעריך שבלי שתהיה תוכנית מסודרת של פתרון בעיות הבטיחות לדעתי התודעה של הורים, בצדק, לשלמות חייהם ובריאותם של ילדיהם תהיה מכשול גדול.

זבולון אורלב: גם בשנה האחרונה יצאנו בשן ועין עד שיכלה להיפתח שנת הלימודים, ולכן אני מתריע בפנייך חצי שנה קודם.

זבולון אורלב: אני רוצה לסכם את הישיבה.

זבולון אורלב: הכנו הצעת סיכום על דעת חברי הוועדה ועל דעת יושב-ראש הקואליציה.

זבולון אורלב: ועדת החינוך והתרבות רשמה לפניה את עיקרי המדיניות החברתית החדשה של שרת החינוך – להניף דגל חינוכי-ערכי.

זבולון אורלב: הוועדה מברכת את השרה על מדיניות זו ומאחלת לה, למנכ"לית ולעובדי המשרד הצלחה רבה ביישום המדיניות.

זבולון אורלב: הוועדה תעקוב אחר ביצוע המדיניות החדשה.

זבולון אורלב: הוועדה ביקשה מהשרה, כי במסגרת המדיניות החדשה תינתן התייחסות תקציבית ראויה של הממשלה בכלל ושל האוצר בפרט לביצוע חוק יום חינוך ארוך, חוק חינוך חינם לגילאי 3-4, לבעיות הבטיחות במוסדות החינוך, לצרכים המיוחדים של מערכת החינוך ביש"ע, להפחתת האלימות ולצמצום השימוש בסמים ובאלכוהול במוסדות החינוך, הפחתת תשלומי מורים ותגבור החינוך היהודי.

זבולון אורלב: הוועדה מציינת, כי עדיין יש מחסור תקציבי במערכת החינוך ודורשת מהממשלה להעמיד לרשות מערכת החינוך את התקציב הדרוש.

זבולון אורלב: הוועדה מביעה התנגדות נחרצת לכל קיצוץ נוסף בתקציב המשרד.

זבולון אורלב: תודה רבה.

זבולון אורלב: הישיבה נעולה.